
			Abans-prepaus


			L’autor nasquèt en 1944 a Foix, brèç enrodat de las montanhas pus polidas del mond. Las quitèt pro lèu, tròp lèu. Pro tard çaquelà per ne servar lo languiment e n’èstre rosegat pendent los tres ans d’estudis a París.


			Los estudis acabats tornèt a Bordèu, puèi a Tolosa, vilas universitàrias pus vesinas de las montanhas de son còr. Las pòt atal cortejar a temps e léser. A la prima de 1968 E. L*** li farà descubrir l’escalada dins Aussau.


			« Nos caliá caminar... » nos mena dins la region d’Amguid, al centre del Saarà, la setmana aprèp Pascas, en 1969. Son companh, Jacme M***, es un pè-negre qu’a conegut a Bordèu.


			Veniá de tornar quand E. L*** li prepausèt, malgrat son incompeténcia, de participar a una expedicion dins la Cordilhèra Blanca, montanha pus nauta del Peró. I pujarà a l’acrin del Nevado Pisco (5.800 m) lo 15 d’agost.


			Un an de servici militar a Selon de Provença (octobre 1969-setembre de 1970) li farà costejar un alpinista de tria, l’Antòni M***. Ambe el l’escòla sirà ruda e los progrèsses rapides... per fòrça.


			« Escorreguda dins la nuèit » conta la prumièra experiéncia d’esquí d’escorreguda en Nauta-Vesubia al mes de febrièr de 1970.


			« Santa-Victòria », prumièra escalada de nauta dificultat, se debana en junh de la meteissa annada dins la montanha que Cézanne illustrèt tant-e-mai, lo Mont Venturi per li tornar son nom vertadièr.


			En 1972 participarà a « Indo-Cosh 72 », expedicion dins lo Pamir afgan. De dètz-e-sèt membres siran dos a far lo camin de París a Cabol e a tornar en veitura. Las tres pauras R4 èran plan vièlhas, subrecargadas e « poiridas ». D’aquí un fum « d’aventuras mecanicas ». « Gochan » ne conta una. Las R4 tornaran totas a París.

			I. 
Nos caliá caminar


			« Un pichon raconte per res dire 


			pel plaser d’escriure en òc »


			Veniam, Jacme e ieu, de passar Pascas a Tamanrasset.


			Desempuèish quinze jorns aviam quitat Tolosa, la ciutat ròsa, ande ganhar Tamanrasset, la Roja... Que dire d’aquelh viatge ? Fèc una aventura fòra del comun dins un país extraordinari : paisatges fantastiquis, espacis grandis, nòblis toarègs, immensitats de sable, nuèits estelhadas de l’Orient, l’aventura a l’alba de cada maitin...


			— Non ! Non ! E non ! Tot aquò es publicitat per toristas en mal d’exotisme, o literatura per aventurièrs de cadièra-lhonga.


			Pus simplament un tròç de la nòstra vida veniá de se debanar dins una escorreguda d’Occitania a las montanhas de Ogar en passant per l’Andalosia e pel Marròc. Era de segur una aventura, mès una aventura sense res d’extraordinari, una aventura tota simplòta fargada de descubèrtas interessantas e d’anuèg, de plhasers e d’embèstiaments, ont òm demòra un òme coma les autris : un jorn le fetge que malauteja, l’endoman l’èrnha que vos embarana, la nuèit, quand la sòm non vòl pas venir.


			Èrem doncas a Tamanrasset e nos caliá tornar que las vacanças universitàrias s’acabàvan a la fin de la setmana. Pr’amor qu’èrem tanbens fartis d’espacis e que’l nòstre balam cap al sud èra romput.


			Èrem vengudis per In Salah e çò que se disiá, autriscòps, la pista imperiala numerò un. Le gost del càmbiament nos fèc gaitar la carta e decidir de passar per Amguid, Fòrt-Flatters e Oarglà. Culhíguem d’entressenhas sul novèlh itinerari. Desempuèish cinc ans l’armada francesa aviá quitada la basa d’Amguid. Caliá pas esperar rescontrar qualqu’uns dins aquelh canton. Comptar les quilomètres : les cambiar en litres d’essença. Comptar les jorns : les cambiar en litres d’aiga. Ajustar un marge de seguretat. Aquò èra vengut per nosautris operacions de rotina e fèguem lhèu prèstis.


			Sortíguem de Tamanrasset sul còp de las onze oras. Una ora pus tard aviam crebat dos còps e nos calguèc tornar que nos demorava pas cap de crambas d’aire.

			A l’Assekrem, tres jorns avans l’aventura contada.


			En fent le torn de las botigas de la capitala del Ogar trapèguem rustinas de petarèl e nos adobèguem ambe elas. Debrembèguem de cambiar en carburant les seissanta quilomètres que fèguem ande anar a Tamanrasset e ne tornar. Una de las operacions apresas del desèrt nos èra passada de cap. Le marge de seguretat veniá de s’amendrir d’amagadas. èrem pas encara òmes del Saarà.


			A sièis oras aviam passat In-Ekker. Dins l’aur del solelh colcant se quilhava la bosòla que mèrca le caireforc de las pistas : a man esquèrra, In-Salah : 510 quilomètres, a man dreita Fòrt-Flatters : 590 quilomètres, e l’atrait de l’inconegut.


			Un darrèr regard, qu’èra una interrogacion muda, al miu companh. M’ausigui dire, la votz mal assegurada : « le gost del risc... ». Jacme non motèc pas. Alavetz, d’una pichòta virada del volant, causigui l’inconegut.


			Le miu companh, Jacme, èra un pè-negre. Parlava pro plhan arabi e sabiá un bocin de berbèr. Desempuèish totjorn e sustot aprètz le derasigament de 1962, s’èra apassionat per tot çò que pertocava de prèp o de lhuènh l’istòria e l’etnografia de l’Africa del Nòrd. Passava las jornadas a la bibliotèca municipala, perdut dins la posca dels lhibrasses e dins les sivis sòmis, a soscar a la patria perduda. M’en parlava d’oradas e d’oradas. Aviá la paraula aisida e la lhenga flhorida.


			èra un plhaser de l’escotar. — Mès non trapava pas degun ande participar a las sivas passions, s’abrandar a la calor de la siu paraula de fòc. Ieu, jamès assadolat, l’escotava, l’escotava. Es atal qu’èrem vengudis un parelh d’amics. — Nos passajèguem, un prumièr còp, dins la region d’Argièr en 1967. Se n’anèc al Saarà pendent la tardor de 1968. I demorèc dos meses. Un còp tornat m’encantèc del siu vèrbe de bruèish. Ieu tanbens me botègui a somiar. Tant fa que l’ivèrn seguent nos vic decididis a prene totis dos le camin del desèrt.


			Milantas dificultats nos barrèguen le camin. Crompègui, un maitin qu’èra pas plhan despertat una prumièra veitura, una vièlha dos chavalhs, que fèc en tot cinquanta quilomètres avant de se morir sus un camin d’Arièja.


			L’aventura saariana s’acabava en auto-estòp dins la val de Leza... La prefectura de Tolosa me volguèc pas balhar pro lhèu le passapòrt e me calguèc fèr una falsa declaracion de domicili ande n’obténer un a Foish. Fèc pas aisit de cambiar les oraris dels corses ande ganhar una setmana de vacanças sense n’avisar l’administracion. E, fin finala partíguem ambe una veitura en pana : una bogia sautava de lhonga. Le garatgista me l’avià tornada atal le jorn del despart. Fègui una reparacion de fortuna ambe un cordilh, reparacion que nos permetèc de traversar l’Espanha. Un Espanhòl de Tanger nos adobarà tot aquò.


			Cada còp qu’una dificultat ensajava de copar le camin del nòstre somiadis m’aforteishiá dins la decision presa e èrem arribadis ací...


			Nos aviá calgut dominar mila petitis obstacles. Aviam seguidas las pèdjas del Paire de Foucauld, de Beni-Abbès a Tamanrasset, e de Tamanrasset a l’Assekrem. Veniam de costejar gents e causas interessantas, de nos emplhenar les uèlhs de centenats d’images nòus. Me demorava pr’aquò coma un void. Me retrobava victima de la literatura que vituperava totara. Al mòt de Saarà s’estacava per ieu una idèga d’Aventura — ambe un A dels bèlhs. Qu’èra ? Ac podiá pas dire. Tot çò que sabiá es que non èra pas venguda e que ara anàvam dintrar. Una amaresa m’entaïnava. Sense m’ac gausar avoar, temptava un darrèr ensag dins ma quista : ensajava de cavar un trauc dins le nonrés de la vida vidanta, de las ocupacions de cada jorn.


			Causigui de nos enfonzar sus aquesta pista encara velada del mistèri de l’inconegut. Un esper de passar dins l’endacòm-mès.


			Rotlèguem pendent qualques quilomètres e nos installèguem ande sopar e passar la nuèit. Del temps que manjàvam le solelh vengut bas nos ofric un espectacle de tria, subrebèl e curiós. Le cèl s’abrandèc d’una lutz que passèc del blanc al jaune e virèc a l’aur abans de s’escantir, mentre que les puèges, al nord d’In-Ekker, de gris qu’èran se pintrèguen d’aur, verdejèguen d’un verd intens e solombre avant de violejar, puèish de negrejar tot suaudament en se diluint dins la nuèit. Nos colquèguem dins les duvets, al recès de l’auto. I agèc lhèu dos òmes adurmidis dins le silenci del desèrt.

